จุดเทียนเวียนวนโมนิก้าและทีมงาน
*หลังจาก “โมนิก้า” สาละวนอยู่กับปัญหาโลกแตกสารพันหลายเรื่องพักใหญ่ๆ ในที่สุดก็ได้เวลากลับสู่โลกของการเม้าท์มอย เพื่อทำให้ชีวิตมีรสชาติมากขึ้นกว่าเดิมเสียที เดี๊ยนถึงอยากให้แฟนคลับพยายามทำความเข้าใจกับเรื่องต่างๆ มากขึ้น และพยายามโอนอ่อนผ่อนปรนไปตามกระแส เพราะในโลกของความเป็นจริงไม่มีอะไรที่แน่นอนตายตัวนะจะบอกให้
1 ก.ย. 2559

*หลังจาก “โมนิก้า” สาละวนอยู่กับปัญหาโลกแตกสารพันหลายเรื่องพักใหญ่ๆ ในที่สุดก็ได้เวลากลับสู่โลกของการเม้าท์มอย เพื่อทำให้ชีวิตมีรสชาติมากขึ้นกว่าเดิมเสียที เดี๊ยนถึงอยากให้แฟนคลับพยายามทำความเข้าใจกับเรื่องต่างๆ มากขึ้น และพยายามโอนอ่อนผ่อนปรนไปตามกระแส เพราะในโลกของความเป็นจริงไม่มีอะไรที่แน่นอนตายตัวนะจะบอกให้
*ฉะนั้นการที่ดัชนีทรุดตัวลงไปถึงระดับ 1,539.03 จุด แต่ทำไปทำมาดัชนีกลับวิ่งขึ้นมาปิดที่ 1,548.44 จุด บวกไป 2.31 จุด ด้วยมูลค่า 5.10 หมื่นล้านบาท “โมนิก้า” ถือเป็นมูฟเมนต์ที่พบได้เป็นประจำในยามที่ทุกอย่างยังวนไปวนมา จนทำให้เดี๊ยนนึกถึงเนื้อเพลงท่อนที่ว่า จุดเทียนเวียนวน เรามาหลายคน วนเอ๋ยวนเวียน หมุนกลับสลับเปลี่ยน เรามาจุดเทียน เวียนเอ๋ยเวียนวน!…“อิอิอิ”
*ที่สำคัญคือ ท่อนเพลงดังกล่าวเป็นการบอกเล่าให้ชาวหุ้นได้รู้ว่า มันก็เป็นเช่นนี้แหละ..โยม แนวต้านสำคัญทางจิตวิทยาบริเวณ 1,550 จุด ยังคงเป็นภูผาหินที่ยากจะฝ่าขึ้นไปได้ เพราะทุกครั้งที่ดัชนีวิ่งขึ้นไปแตะระดับดังกล่าวทีไร มักมีแรงเทขายถล่มออกมาเป็นประจำ แถมหุ้นบลูชิพยังสลับหน้าตากันขึ้นไม่เว้นในแต่ละวัน มันถึงเป็นจังหวะของการเข้าทำวันต่อวันไงล่ะค่ะ
*ประเด็นนี้ดูได้จากอาการผลุบๆ โผล่ๆ ของหุ้นปูนใหญ่ SCC โดยในช่วงต้นเดือน ส.ค. พยายามเทกตัวให้ผ่านแนวต้าน 540 บาท แต่สุดท้ายทำไม่สำเร็จตามใจปรารถนา พร้อมกับหายหน้าหายตาไปพักใหญ่ๆ ล่าสุดโผล่ขึ้นมายึดหัวหาดอันดับ 1 ในกระดาน most active ด้วยการขึ้นมาปิดที่ 530 บาท บวกไป 10 บาท หรือขึ้นไป 1.90% ด้วยมูลค่า 2.43 พันล้านบาท มันจะซ้ำรอยเดิมหรือไม่? วันนี้ต้องดูกันเอาเองค่ะ
*เช่นเดียวกับในรายของ AOT วิ่งวนเหมือนหนูติดจั่นเป็นเวลาแรมเดือน ทั้งที่พยายามเทกตัวขึ้นไปให้สูงกว่ายอดเดิม 420 บาท สุดท้ายก็ทำไม่สำเร็จตามที่หวัง ล่าสุดปรับยอดลงมาเหลือ 410 บาท ก็เหมือนขาดแรงส่งอีกเช่นเคย ภาพของหุ้นถึงเป็นลักษณะโค้งตัวลงเป็นภูเขา 2 ลูก ล่าสุดหุ้นวิ่งขึ้นมาปิดที่ 402 บาท บวกไป 2 บาท ด้วยมูลค่า 1.16 พันล้านบาท เดี๊ยนถึงอยากรู้เหมือนกันว่า วันนี้จะสลัดภาพดังกล่าวได้อะป่าว!
*ส่วนรายที่สลัดได้สำเร็จอย่างสวยงาม “โมนิก้า” ขอพุ่งเป้าไปที่ THAI หลังทะยานขึ้นมาปิดที่ 31.50 บาท บวกไป 1.25 บาท หรือขึ้นไป 4.20% ด้วยมูลค่า 1.80 พันล้านบาท ซึ่งเป็นการยืนปิดเหนือแนวต้าน 30 บาทได้อย่างแข็งแกร่งเป็นวันแรก หากวันนี้ยังยืนระยะได้ต่ออีกหนึ่งวัน และวันถัดไปกระชากขึ้นไปปิดบวกได้อีกนิดหน่อย ก็จะทำให้กระบวนการเปลี่ยนฐานสำเร็จดังหมายนะคะ
*หากเม้าท์ถึงประเด็นการเปลี่ยนแปลงที่สำคัญ “โมนิก้า” ย่อมชายตามอง ABC อย่างรวดเร็ว เพราะเป็นหุ้นที่มีพัฒนาการดีขึ้นอย่างต่อเนื่อง ล่าสุดขยับขึ้นมาปิดที่ 0.65 บาท บวกไป 0.10 บาท หรือขึ้นไป 18% ด้วยมูลค่า 210 ล้านบาท โดยสัญญาณเทคนิคฟ้องว่า เข้าเขตซื้อมากเกินไป! เดี๊ยนถือเป็นประเด็นที่นักเล่นต้องเริ่มคิดกันอีกครั้งว่า “ลุย” หรือ “ถอย” เพราะข้อมูลเริ่มไม่ไปในทางเดียวกันเจ้าค่ะ
*เช่นเดียวกับในรายของ HOTPOT ออกมายอมรับแบบแมนๆ กลุ่มผู้ถือหุ้นใหญ่มีการเจรจาขายหุ้นให้กับกลุ่มทุนใหม่จริงๆ และดูเหมือนว่า คนรอบข้างจะช่วยกันดันดีลแบบสุดลิ่มทิ่มประตูเสีย เพราะคนที่ซื้อก็มีเงินถุงเงินถังเหมือนกัน ซึ่งคนในวงการเม้าท์มอยกันตลอดทั้งวันว่า เขาเป็นญาติกับผู้บริหารในตลาดหุ้น ซึ่งทำธุรกิจเกี่ยวกับด้านการลงทุน ดีลนี้ถึงมีโอกาสสำเร็จค่อนข้างสูง หุ้นถึงพุ่งจากจุดต่ำสุด 2.62 บาท ขึ้นมาปิดที่ 2.78 บาท พร้อมกับเดินหน้าสู่เป้าหมาย 3 บาทไงล่ะค่ะ
*เม้าท์ถึงเรื่องแสบๆ คันๆ ขึ้นมาทั้งที “โมนิก้า” ต้องหันมามองที่หุ้น PACE เพื่อเรียกสตินักลงทุนกลับมาอีกรอบ หลังมีคนนำประเด็นการใช้สถาปนิกต่างชาติออกแบบโครงการ “มหานคร” ไปฟ้อง สตง. เพื่อให้เล่นงานในฐานความผิด พ.ร.บ.ประกอบธุรกิจของคนต่างด้าวแบบนี้ มันเหมือนเป็นเกม “ทุบหุ้น” มากกว่า “ทุบตึก” เดี๊ยนถึงอยากรู้จุดจบของเรื่องนี้จะเป็นอย่างไร? ล่าสุดหุ้นปิดที่ 3.82 บาท ลบไป 0.10 บาท ด้วยมูลค่า 197 ล้านบาท มันเป็นเรื่องที่สมเหตุสมผลหรือเปล่า!
*ประเด็นดังกล่าวเปรียบได้กับกฎหมายผังเมืองตัวใหม่ที่มีการโยนหินถามทางว่า ต่อไปจะอนุญาตให้ใช้รถตามทะเบียนเลขคู่-คี่ มันเหมือนเป็นการเกาไม่ถูกจุด แต่ยังมีคนโหนกระแสด้วยการเล่นมุกต่อไปว่า หากเรื่องดังกล่าวออกมาบังคับจริงๆ ต้องกระโจนเข้าใส่หุ้น BTS เต็มเหนี่ยวกันไปเลย งานนี้ท่านผู้ชม ผู้ฟัง ผู้ดู คิดเห็นประการใด สามารถกริ๊งกร๊างบอกกันได้นะคะ
*ตบท้ายกันที่หุ้นโรงพยาบาล RJH เม้าท์กันให้แซ่ดว่าหุ้นตัวนี้มีของดีซ่อนไว้ในตัว จึงไม่อยากป่าวประกาศให้คนรู้เยอะแยะ ส่งผลให้ข่าวสารที่ออกมาในช่วงก่อนเทรด ไม่ค่อยคึกคักเหมือนกับหุ้นน้องใหม่บางตัว แต่เผอิญ “โมนิก้า” แอบไปได้ยินจิ้งจกแถวห้องค้าเม้าท์กันอย่างสนุกสนานว่า หมอ บ. (อดีตเจ้าของ รพ.ปิยะเวท) เป็นคนบัญชาเกมด้วยตัวเองเดี๊ยนถึงกล้าฟันธงว่า เปิดไม่ต่ำกว่า 22 บาทอย่างแน่นอนเพราะราคาเป้าหมายที่โบรกเกอร์ให้ไว้ที่ 24 บาท ยังไม่ได้บวกแวลูบางอย่างลงไป..เขาว่ากันอย่างนั้น..ทราบแล้วเปลี่ยน!